
Text rozhodnutia
Súd: Krajský súd Košice Spisová značka: 6Sd/47/2015 Identifikačné číslo súdneho spisu: 7015200955 Dátum vydania rozhodnutia: 15. 06. 2016 Meno a priezvisko sudcu, VSÚ: JUDr. Judita Juráková ECLI: ECLI:SK:KSKE:2016:7015200955.4 ROZSUDOK V MENE SLOVENSKEJ REPUBLIKY Krajský súd v Košiciach samosudkyňou JUDr. Juditou Jurákovou v právnej veci navrhovateľa: U. W.O., C. Č.. XX, D., zastúpený: JUDr. Mária Orinčáková, advokátka, Slovenská 15, Prešov, proti odporcovi: Sociálna poisťovňa, ústredie, Ul. 29 augusta č. 8 - 10 Bratislava, o invalidný dôchodok, takto r o z h o d o l : P o t v r d z u j e rozhodnutie odporcu č. XXX XXX XXXX X zo dňa 18.6.2015. Účastníkom sa n e p r i z n á v a právo na náhradu trov konania. o d ô v o d n e n i e : Rozhodnutím odporcu č. XXX XXX XXXX X zo dňa 18.6.2015 bolo rozhodnuté takto: Podľa § 263 ods. 1 zákona č. 461/2003 Z. z. o sociálnom poistení v znení zákona č. 310/2006 Z. z. a podľa § 37 ods. 3 písm. b) zákona č. 100/1988 Zb. o sociálnom zabezpečení v znení neskorších predpisov od 14. októbra 2009 vznikol nárok na čiastočný invalidný dôchodok v sume 131,30 EUR mesačne. Podľa § 70 ods. 1 zákona č. 461/2003 Z. z. v znení neskorších predpisov Vám od 14. októbra 2009 vznikol nárok aj na invalidný dôchodok v sume 266,90 EUR mesačne. Invalidný dôchodok, na ktorý vznikol nárok od 14. októbra 2009 sa podľa § 263a ods. 5 zákona č. 461/2003 Z. z. o sociálnom poistení v znení zákona č. 529/2006 Z. z. nevypláca a dňom 14. októbra 2009 na neho zaniká nárok. Priznaním invalidného dôchodku podľa § 70 ods, 1 zákona č. 461/2003 Z. z. o sociálnom poistení v znení neskorších predpisov od 14. októbra 2009 v sume 266,90 EUR mesačne Vám súčasne podľa § 263a ods. 5 zákona č. 461/2003 Z. z. v znení zákona č. 529/2006 Z. z. zaniká od 14. októbra 2009 nárok na doteraz vyplácaný čiastočný invalidný dôchodok, podľa § 263 ods. 1 zákona č. 461/2003 Z. z. o sociálnom poistení v znení zákona č. 310/2006 Z. z. a podľa § 37 ods. 3 písm. b) zákona č. 100/1988 Zb. o sociálnom zabezpečení v znení neskorších predpisov v sume 131,30 EUR mesačne. Podľa § 82 ods. 1 zákona č. 461/2003 Z. z. v znení zákona č. 449/2008 Z. z. a v súlade s opatrením Ministerstva práce, sociálnych vecí a rodiny Slovenskej republiky č. 413/2009 Z. z. Vám od 1. januára 2010 zvyšujeme invalidný dôchodok na 275,10 EUR mesačne. Podľa § 82 zákona č. 461/2003 Z. z. v znení neskorších predpisov a v súlade s opatrením Ministerstva práce, sociálnych vecí a rodiny Slovenskej republiky č. 404/2010 Z. z. Vám od 1. januára 2011 zvyšujeme invalidný dôchodok na 280,10 EUR mesačne. Z dôvodov uvedeného rozhodnutia vyplýva, že podľa § 263 ods. 1 prvej vety zákona č. 461/2003 Z. z. invalidný dôchodok a čiastočný invalidný dôchodok, ktoré boli priznané podľa predpisov účinných pred 1. januárom 2004, sa považujú po 31. decembri 2003 za invalidný dôchodok podľa tohto zákona v sume, v akej patrili k 31. decembru 2003 a vyplácajú sa aj po tomto dni za podmienok ustanovených predpismi účinnými do 31. decembra 2003, ak tento zákon neustanovuje inak. Vzhľadom na to, že navrhovateľovi bol priznaný čiastočný invalidný dôchodok podľa predpisov účinných pred 1. januárom 2004, na základe žiadosti bol dlhodobo nepriaznivý zdravotný stav opätovne preskúmaný podľa predpisov účinných do 31. decembra 2003, na účely posúdenia nároku na invalidný dôchodok podľa § 37 ods. 3 písm. b) zákona č. 100/1988 Zb. v znení neskorších predpisov, podľa ktorého občan má nárok na invalidný dôchodok, ak sa stal invalidným, bol zamestnaný po dobu potrebnú na nárok na tento dôchodok a v čase vzniku invalidity nesplnil podmienky nároku na starobný dôchodok. Dlhodobo nepriaznivý zdravotný stav bol posúdený posudkovým lekárom sociálneho poistenia Sociálnej poisťovne, pobočka X. A. Q. a výsledok jeho posúdenia je uvedený v Lekárskej správe - odbornom posudku o invalidite zo 6. septembra 2011, z ktorého vyplýva, že ste boli uznaný podľa § 37 ods. 3 písm. b) zákona č. 100/1988 Zb. v znení neskorších predpisov za čiastočne invalidného. Počet rokov doby zamestnania potrebný na nárok na invalidný dôchodok poistenca vo veku nad 28 rokov je päť rokov a zisťuje sa z posledných desiatich rokov pred vznikom invalidity. V posledných desiatich rokoch pred vznikom čiastočnej invalidity, pred 27. augustom 2008, t. j. v období od 27. augusta 1998 do 26. augusta 2008 navrhovateľ získal 3 625 dní doby zamestnania, presný rozpis bol uvedený v osobnom liste dôchodkového poistenia (ďalej len „osobný list zabezpečenia"). Z uvedeného vyplýva, že navrhovateľ splnil podmienku potrebného počtu rokov doby zamestnania na vznik nároku na čiastočný invalidný dôchodok. Suma čiastočného invalidného dôchodku bola vypočítaná z priemerného mesačného zárobku určeného z rozhodného obdobia za roky 2007, 2006, 2004, 2005, 1998, ktorý je v sume 706,22 EUR. Podľa § 12 ods. 6 zákona č, 100/1988 Zb., ak priemerný mesačný zárobok určený z rozhodného obdobia prevyšuje sumu 82,99 EUR, započíta sa suma 82,99 EUR v plnej sume, zo sumy nad 82,99 EUR do 199,17 EUR jedna tretina a zo sumy nad 199,17 EUR do 331,94 EUR jedna desatina; na sumu nad 331,94 EUR sa neprihliada. V súlade s uvedeným sa priemerný mesačný zárobok upravuje na sumu 135,00 EUR. Podľa § 30 ods. 1 zákona č. 100/1988 Zb. v znení zákona č. 194/1994 Z. z. sa Vám na účely určenia sumy čiastočného invalidného dôchodku pripočítala doba od vzniku nároku na čiastočný invalidný dôchodok do dosiahnutia dôchodkového veku. Celková započítaná doba zamestnania je 44 rokov a 160 dní. Započítaná doba zamestnania rozhodná na určenie sumy dôchodku je 41 rokov. Z toho: v III. pracovnej kategórii 41 rokov v II. pracovnej kategórii 0 rokov v I. pracovnej kategórii 0 rokov vo zvlášť zvýhodnenej I.AA pracovnej kategórií 0 rokov. Pretože navrhovateľ získal ku dňu vzniku nároku na čiastočný invalidný dôchodok dobu zamestnania, ktorá spolu s pripočítanou dobou tvorí najmenej 25 rokov, na dobu zamestnania pred 18. rokom veku sa neprihliada. Dôchodok bol vymeraný z III. pracovnej kategórie. Invalidný dôchodok je 66,00 % priemerného mesačného zárobku, čo je 89,10 EUR mesačne. Čiastočný invalidný dôchodok je polovica sumy invalidného dôchodku, t.j. 44,60 EUR mesačne. K uvedenej sume patrí úprava podľa zákona č. 306/2002 Z. z. v znení zákona č. 639/2002 Z. z. o 71,07 EUR mesačne na 115,70 EUR mesačne a zvýšenie podľa zákona č. 222/2003 Z. z. o 7,00 EUR mesačne na 122,70 EUR mesačne. Čiastočný invalidný dôchodok sa v súlade s § 81 ods. 5 zákona č. 461/2003 Z. z. ďalej zvyšuje podľa § 82 zákona č. 461/2003 Z. z. v znení neskorších predpisov a opatrenia č. 450/2008 Z. z. o 6,95 %, čo je o 8,60 EUR, na 131,30 EUR mesačne. Keďže sa žiadosť o zvýšenie sumy poberaného dôchodku považuje aj za žiadosť o uplatnenie nároku na invalidný dôchodok podľa § 70 ods. 1 zákona č. 461/2003 Z. z. v znení neskorších predpisov, bol nárok na invalidný dôchodok posúdený aj podľa § 70 ods. 1 zákona č. 461/2003 Z. z. v znení neskorších predpisov. Podľa § 70 ods. 1 zákona č. 461/2003 Z. z. v znení neskorších predpisov nárok na invalidný dôchodok vzniká, ak sa poistenec stal invalidným, získal potrebný počet rokov obdobia dôchodkového poistenia podľa § 72 zákona č. 461/2003 Z. z. v znení neskorších predpisov a ku dňu vzniku invalidity nesplnil podmienky nároku na starobný dôchodok alebo mu nebol priznaný predčasný starobný dôchodok. Za invalidného bol navrhovateľ uznaný z dôvodu, že má pokles schopnosti vykonávať zárobkovú činnosť o 60 % v porovnaní so zdravou fyzickou osobou. Dlhodobo nepriaznivý zdravotný stav a pokles schopnosti vykonávať zárobkovú činnosť bol posúdený posudkovým lekárom sociálneho poistenia Sociálnej poisťovne, pobočka X. A. Q. a výsledok jeho posúdenia je uvedený v Lekárskej správe - v odbornom posudku o invalidite zo 6. septembra 2011. Počet rokov dôchodkového poistenia potrebný na nárok na invalidný dôchodok poistenca vo veku 28 rokov je päť rokov a zisťuje sa z posledných desiatich rokov pred vznikom invalidity. V posledných desiatich rokoch pred vznikom invalidity, pred 13. marcom 2009, t. j. v období od 13. marca 1999 do 12. marca 2009 navrhovateľ získal 3 625 dní obdobia dôchodkového poistenia. Ku dňu vzniku invalidity splnil aj ostatné podmienky nároku na invalidný dôchodok, čím mu vznikol nárok na invalidný dôchodok podľa § 70 ods. 1 zákona č. 461/2003 Z. z. v znení neskorších predpisov. Suma invalidného dôchodku bola určená podľa § 73 ods. 2 zákona č. 461/2003 Z. z. ako súčin percentuálneho poklesu schopnosti vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku a aktuálnej dôchodkovej hodnoty. Priemerný osobný mzdový bod 1,0399 podľa § 63 ods. 1 zákona č. 461/2003 Z. z. je podiel úhrnu osobných mzdových bodov zistených za rozhodujúce obdobie a obdobia dôchodkového poistenia v rozhodujúcom období vyjadreného v rokoch. Prehľad hodnôt osobných mzdových bodov za jednotlivé kalendárne roky bol uvedený v osobnom liste. V rozhodujúcom období kalendárnych rokov 1984 až 2008 navrhovateľ na zistenie priemerného osobného mzdového bodu nezískal aspoň dvadsaťdva kalendárnych rokov podľa § 63 ods. 7 zákona č. 461/2003 Z. z. v znení neskorších predpisov. Rozhodujúce obdobie bolo preto podľa § 63 ods. 8 prvej vety zákona č. 461/2003 Z. z. v znení neskorších predpisov bolo rozšírené postupne pred 1. január 1984 tak, aby v ňom bolo dvadsaťdva kalendárnych rokov podľa § 63 ods. 7 zákona č. 461/2003 Z. z. o sociálnom poistení v znení neskorších predpisov. Osobné mzdové body v týchto kalendárnych rokoch sa zisťujú osobitne za každý kalendárny rok, a to ako podiel úhrnu vymeriavacích základov, z ktorých sa platí poistné na dôchodkové poistenie a všeobecného vymeriavacieho základu uvedeného v prílohe č. 3 k zákonu č. 461/2003 Z. z. a v príslušných opatreniach Ministerstva práce, sociálnych vecí a rodiny Slovenskej republiky, ktorými boli ustanovené sumy všeobecných vymeriavacích základov za kalendárne roky po kalendárnom roku 2002. Všeobecný vymeriavací základ za kalendárny rok 2008 sa podľa § 11 ods. 2 zákona č. 461/2003 Z. z. rovná všeobecnému vymeriavaciemu základu za rok 2007. Prehľad hodnôt osobných mzdových bodov za jednotlivé kalendárne roky rozhodujúceho obdobia je uvedený v osobnom liste. Poistencovi, ktorý v niektorom kalendárnom roku rozhodujúceho obdobia získal obdobie dôchodkového poistenia podľa § 255 ods. 3 zákona č. 461/2003 Z. z. v znení neskorších predpisov, patrí za takýto kalendárny rok osobný mzdový bod, ktorého hodnota je 0,3. Takýto kalendárny rok sa z rozhodujúceho obdobia vylučuje a na výpočet priemerného osobného mzdového bodu sa vylúči aj počet dní kalendárneho roka obdobia dôchodkového poistenia. Ak takéto obdobie dôchodkového poistenia netrvalo celý kalendárny rok, patrí pomerná časť hodnoty osobného mzdového bodu pripadajúca na túto časť kalendárneho roka podľa § 255 ods. 3 zákona č. 461/2003 Z. z. v znení neskorších predpisov. Osobný mzdový bod v hodnote 0,3 patrí podľa § 62 ods. 2 zákona č. 461/2003 Z. z. v znení zákona č. 555/2007 Z. z. za kalendárny rok, v ktorom poistenec poberal po 31. decembri 2007 počas celého kalendárneho roka invalidný dôchodok priznaný a vyplácaný Sociálnou poisťovňou (vrátane dôchodku priznaného podľa právnych predpisov účinných do 31. decembra 2003). Ak poistenec v takomto kalendárnom roku nezískal aj iné obdobie dôchodkového poistenia, tento kalendárny rok sa z rozhodujúceho obdobia vylučuje a na výpočet priemerného osobného mzdového bodu sa vylúči aj počet dní kalendárneho roka obdobia dôchodkového poistenia. Ak takéto obdobie dôchodkového poistenia netrvalo celý kalendárny rok, patrí pomerná časť hodnoty osobného mzdového bodu pripadajúca na túto časť kalendárneho roka podľa § 62 ods. 2 zákona č. 461/2003 Z. z. v znení zákona č. 555/2007 Z. z. Navrhovateľ získal náhradnú dobu podľa § 9 zákona č. 100/1988 Zb. v znení neskorších predpisov v kalendárnom roku 1982 7 dní, v kalendárnom roku 1983 7 dní, v kalendárnom roku 1984 11 dní, v kalendárnom roku 1985 9 dní, v kalendárnom roku 1986 26 dní, v kalendárnom roku 1987 21 dní, v kalendárnom roku 1988 17 dní, v kalendárnom roku 1989 30 dní, v kalendárnom roku 1991 28 dní, v kalendárnom roku 1983 30 dní, v kalendárnom roku 1994 142 dní, v kalendárnom roku 1997 272 dní, v kalendárnom roku 1998 332 dní, patrí mu za tieto obdobia pomerná časť osobného mzdového bodu 0,3. Úhrn osobných mzdových bodov za jednotlivé kalendárne roky rozhodujúceho obdobia je 21,5006. V rozhodujúcom období úhrnom získal 7 547 dní dôchodkového poistenia, to znamená 20,6768 rokov dôchodkového poistenia podľa § 63 ods. 1 zákona č. 461/2003 Z. z. Podiel úhrnu osobných mzdových bodov a rokov dôchodkového poistenia v rozhodujúcom období, priemerný osobný mzdový bod, je 1,0399. Podľa § 63 ods. 3 zákona č. 461/2003 Z. z. v znení zákona č. 584/2005 Z. z. sa priemerný osobný mzdový bod v hodnote nižšej ako 1,25 započítava v plnej výške. V súlade s uvedeným je hodnota priemerného osobného mzdového bodu 1,0399. Ku dňu vzniku nároku na invalidný dôchodok, k 13. marcu 2009, získal 12 119 dní obdobia dôchodkového poistenia, presný rozpis je uvedený v priloženom osobnom liste, ku ktorému sa pripočíta obdobie od vzniku nároku na invalidný dôchodok do dosiahnutia dôchodkového veku. Dôchodkový vek podľa § 65 ods. 2 zákona č. 461/2003 Z. z. navrhovateľ dosiahne dovŕšením 62 rokov veku, X. júna XXXX. V období od vzniku nároku na invalidný dôchodok do dosiahnutia dôchodkového veku získal 4 101 dní, spolu s obdobím dôchodkového poistenia 16 220 dní, čo na účely výpočtu dôchodku predstavuje 44,4384 rokov obdobia dôchodkového poistenia a pripočítaného obdobia. Aktuálna dôchodková hodnota platná k 14. októbru 2009 je podľa opatrenia Ministerstva práce, sociálnych vecí a rodiny Slovenskej republiky č. 592/2008 Z. z., ktorým sa určila suma aktuálnej dôchodkovej hodnoty na rok 2009, 8,9955 EUR. Suma invalidného dôchodku bola 249,50 EUR mesačne, určená ako súčin priemerného osobného mzdového bodu, obdobia dôchodkového poistenia spolu s pripočítaním obdobím, aktuálnej dôchodkovej hodnoty a percentuálneho poklesu schopnosti vykonávať zárobkovú činnosť. Priemerný osobný mzdový bod 1,0399 x 44,4384 rokov obdobia dôchodkového poistenia spolu s pripočítaným obdobím x aktuálna dôchodková hodnota 8,9955 x 60 % = 249,50 EUR mesačne. Suma invalidného dôchodku sa ďalej podľa § 82 zákona č. 461/2003 Z. z. v znení neskorších predpisov zvyšuje odo dňa priznania dôchodku o 6,95 % (o percentuálnu sadzbu určenú opatrením Ministerstva práce, sociálnych vecí a rodiny Slovenskej republiky č. 450/2008 Z. z.), čo je o 17,40 EUR mesačne, na 266,90 EUR mesačne. Podľa § 263a ods. 5 zákona c. 461/2003 Z. z. v znení zákona č. 529/2006 Z. z. ak sú súčasne splnené podmienky nároku na výplatu čiastočného invalidného dôchodku, na ktorý Vám vznikol nárok od 27. augusta 2008 podľa zákona účinného do 31. decembra 2003 a invalidného dôchodku podľa zákona účinného od 1. januára 2004, vypláca sa invalidný dôchodok v najvyššej sume a nároky na dôchodky v nižších sumách zanikajú. Podľa § 112 ods. 2 a 6 zákona č. 461/2003 Z. z. o sociálnom poistení bol navrhovateľovi invalidný dôchodok priznaný podľa § 29 ods. 1 zákona č. 461/2003 Z. z. o sociálnom poistení v znení neskorších predpisov odňatý dňom 14. októbra 2009, t.j. odo dňa nasledujúceho po dni, ktorým uplynulo obdobie, za ktoré sa už vyplatil. Z uvedeného dôvodu sa sumy čiastočného invalidného dôchodku podľa § 37 ods. 3 písm. b) zákona č. 100/1988 Zb. v znení neskorších predpisov a invalidného dôchodku podľa § 70 ods. 1 zákona č. 461/2003 Z. z. o sociálnom poistení v znení neskorších predpisov posudzovali až ku dňu 14. októbru 2009 v súlade s § 263a ods. 5 zákona č. 461/2003 Z. z. o sociálnom poistení v znení zákona č.529/2006 Z. z. Pretože k 14. októbru 2009 suma vyplácaného čiastočného invalidného dôchodku, priznaného podľa zákona účinného do 31. decembra 2003 je 131,30 EUR mesačne, suma čiastočného invalidného dôchodku podľa § 37 zákona č. 100/1988 Zb. o sociálnom zabezpečení v znení neskorších predpisov na základe lekárskej správy zo dňa 6. septembra 2011 je tiež k 14. októbru 2009 131,30 EUR mesačne a suma invalidného dôchodku, na ktorý vznikol nárok podľa zákona účinného od 1. januára 2004 (§ 70 ods. 1 zákona č. 461/2003 Z. z. v znení neskorších predpisov) je 266,90 EUR mesačne, patrí navrhovateľovi invalidný dôchodok v najvyššej sume a nároky na dôchodky v nižších sumách zanikajú. Podľa § 82 zákona č. 461/2003 Z. z. o sociálnom poistení v znení neskorších predpisov a opatrenia Ministerstva práce sociálnych vecí a rodiny č. 413/2009 Z. z. sa dôchodok zvyšuje od 1. januára 2010 o 3,05 %, čo je o 8,20 EUR, na 275,10 EUR mesačne. Podľa § 82 zákona č. 461/2003 Z. z. o sociálnom poistení v znení neskorších predpisov a opatrenia Ministerstva práce sociálnych vecí a rodiny č. 404/2010 Z. z. sa dôchodok zvyšuje od 1. januára 2011 o 1,8 %, čo je o 5,00 EUR, na 280,10 EUR mesačne. Navrhovateľ v zákonnej lehote proti vyššie uvedenému rozhodnutiu podal opravný prostriedok. Uviedol, že napadnuté rozhodnutie č. XXX XXX XXXX X zo dna 18.06.2015 bolo navrhovateľovi doručené dňa 18.07.2015. Týmto rozhodnutím mala odporkyňa odstrániť nedostatky, ktoré jej boli vytýkané rozsudkom Najvyššieho súdu Slovenskej republiky zo dňa 29.10.2014 sp.zn. 9 So 100/2013. Rozsudok Najvyššieho súdu SR zo dňa 29.10.2014 sp.zn. 9 So 100/2013 zmenil rozsudok Krajského súdu v Košiciach z 28.05.2013 č.k. 2 Sd 32/2013-25 tak, že rozhodnutie odporkyne číslo XXX XXX XXXX X z 21.01.2013 zrušil a vec jej vrátil na ďalšie konanie. V pokynoch hore uvedeného rozsudku NS SR sa mala odporkyňa vyjadriť o trvaní, resp. zániku invalidity z hľadiska kritérií uvedených v § 29 ods.3 zákona č.100/1988 Zb. ako aj zdôvodniť zmenu diagnostického hodnotenia postihnutia navrhovateľa. Odporkyňa sa týmito pokynmi Najvyššieho súdu SR vo svojom novom rozhodnutí č.XXX XXX XXXX X zo dňa 18.06.2015 /preskúmavané rozhodnutie/ neriadila. Dôkaz: rozsudok NS SR zo dňa 29.10.2014 sp.zn. 9 So 100/2013 rozhodnutie odporkyne č.XXX XXX XXXX X zo dňa 18.06.2015 Je pravda, ako konštatuje aj odvolací súd vo svojom rozhodnutí zo dňa 29.10.2014 sp.zn. 9 So 100/2013, že odporkyňa do toho času právoplatné nerozhodla nielen o priznaní čiastočného invalidného dôchodku, ale ani o odňatí invalidného dôchodku, ktorý bol navrhovateľovi priznaný podľa § 29 zákona č. 100/1988 Zb. Rozhodnutia odporkyne č. XXX XXX XXXX X zo dňa 24.08.2009, č. XXX XXX XXXX X zo dňa 26.08.2009 boli zrušené rozsudkom KS Košice zo dňa 20.01.2010 č.k. 3 Sd 126/2009-14. Ani nové rozhodnutia vydané odporkyňou - rozhodnutie 1 č. XXX XXX XXXX X zo dňa 23.11.2010, rozhodnutie 2 č. XXX XXX XXXX X zo dňa 23.11.2010, rozhodnutie 3 č. XXX XXX XXXX X zo dňa 23.11.2010, rozhodnutie 4 č. XXX XXX XXXX X zo dňa 23.11.2010, rozhodnutie č. XXX XXX XXXX X zo dňa 18.03.2011 - neodstránili nedostatky vytýkané zrušujúcim rozsudkom KS Košice. Aj tieto rozhodnutia odporkyne boli rozsudkom KS Prešov zo dňa 10.05.2011 č.k. 1 Sd 16/2011-48 zrušené. Ďalšie rozhodnutie odporkyne č. XXX XXX XXXX X zo dňa 21.01.2013 bolo rozhodnutím KS Košice zo dňa 28.05.2013 č.k. 2 Sd 32/2013-28 potvrdené, avšak na odvolanie navrhovateľa rozsudkom Najvyššieho súdu SR zo dňa 29.10.2014 sp.zn. 9 So 100/2013 bol rozsudok krajského súdu zmenený tak, že predmetné rozhodnutie odporkyne bolo zrušené a vec jej bola vrátená na ďalšie konanie. Rozhodnutie odporkyne č. XXX XXX XXXX X zo dňa 18.06.2015, ktoré navrhovateľ dáva týmto návrhom na jeho preskúmanie, sa neriadi právnym názorom vysloveným najvyšším súdom. Odporkyňa sa nevysporiadala ani s námietkou navrhovateľa ohľadom zmeny diagnostiky jeho postihnutia. Dňa 19.08.1998 bol navrhovateľ uznaný za invalidného podľa § 29 ods.2 písm.a/ zákona číslo 100/1988 Zb. na základe diagnózy C 01, C 04, K 05. (Dg. C 01 -zhubný nádor koreňa jazyka, Dg. C 04- zhubný nádor ústnej spodiny, Dg. K 05- zápaly ďasien - gingivitídy a periodontálne choroby ). Podľa odborného posudku o invalidite zo dňa 02.03.2015, ktorý bol priložený ako príloha k rozhodnutiu odporkyne č.XXX XXX XXXX X zo dňa 18.06.2015, je v odseku „Choroba:" posudkovým lekárom uvedené: „ Kód MKCH-10: Zhubné nádory iných orgánov a sústav v osobnej anamnéze Z 85.8, choroby pod položkami C 00 - C 14, C 40 - C 49, C 69 - C 79, C 97". Navrhovateľ nevie, na základe čoho prišiel posudkový lekár k určeniu nových diagnóz uvedených v predmetnom posudku. Podľa kódu MKCH - 10 je v II.kapitole Nádory (C 00 - D 48 ) pod položkami uvedené: C 00 - C 14 Pera, ústna dutina, hltan - tu je zahrnutá aj diagnóza C 01 zhubný nádor koreňa jazyka, aj diagnóza C 04 zhubný nádor ústnej spodiny. Nevie, prečo mal posudkový lekár potrebu rozširovať klasifikáciu o ďalšie položky ako C40-C49, ktoré zahŕňajú tieto nádory: C 40-C41 Kosť a kĺbová chrupka, C43-C44 Melanóm a iné zhubné nádory kože, C45-C49 Mezotel a mäkké tkanivo. Položka C 69-C79 uvedená v odbornom posudku o invalidite zo dňa 02.03.2015 nie je ani uvedená v MKCH. V II.kapitole MKCH je uvedená položka C69-C72 Oko, mozog a iné časti centrálneho nervového systému. Diagnóza C79 uvedená v posudku patrí podľa MKCH do skupiny položiek C 76-C80 Zhubné nádory nepresne určených, sekundárnych a nešpecifikovaných lokalizácií. A to sa na navrhovateľa nevzťahuje. V poznámke na objasnenie je v Medzinárodnej klasifikácii chorôb (MKCH ) uvedené, že pod položky C76-C80 sa zaraďujú zhubné nádory, ktorých pôvodné miesto vzniku nemožno presne určiť, alebo ak ide o diseminovanú, metastatickú,alebo generalizovanú formu rakoviny bez uvedenia primárnej lokalizácie. V posudku je uvedená ďalšia nová diagnóza C97 Zhubné nádory s viacnásobným primárnym výskytom na rozličných miestach. Choroby navrhovateľa diagnostikované posudkovým lekárom a uvedené v tomto posudku postihujú mnohé orgány navrhovateľa - nádory kože, nádory oka, mozgu a iných časti centrálneho systému. Navrhovateľ mal za to, že v posudku určené diagnózy nie sú správne. Jeho choroba má byť pre potreby posúdenia percentuálnej miery poklesu zárobkovej činnosti zaradená do kapitoly XV odd.H pol. 1 písm.b prílohy č.4 k zákonu č.461/2003 Z.z. Odborný posudok o invalidite považuje navrhovateľ za nejasný, neúplný, nepresný a nepresvedčivý. K opravnému prostriedku sa vyjadril odporca dňa 20.1.2016, z ktorého vyplýva, že zotrval na svojom stanovisku, ktoré bolo podkladom pre vydanie napadnutého rozhodnutia, keďže navrhovateľ podľa záverov uvedených v lekárskej správe posudkových lekárov Sociálnej poisťovne ústredie, nemá pokles schopnosti vykonávať zárobkovú činnosť nad 70 %, preto navrhovateľ je naďalej čiastočnej invalidný, podľa ust. § 37 ods. 3 písm. b/ zákona č. 100/1988 Zb. v znení zák.č. 194/1994 Z.z., a č. 107/1999 Z.z., s mierou poklesu schopnosti vykonávať zárobkovú činnosť v 60- tich percentách podľa kap. VII. odd. B, pol 9c/ prílohy č. 4 k zákonu č. 461/2003 Z.z. o sociálnom poistení v znení nesk. predpisov. Súd podľa ust. § 250l O.s.p. preskúmal o napadnuté rozhodnutie odporcu v intenciách opravného prostriedku a dospel k záveru, že nebol dôvodný, preto rozhodnutie odporcu potvrdil s poukazom na ust. § 250q ods. 2 prvá veta O.s.p. O trvaní a zániku invalidity odporca rozhodol v súlade s ust. § 37 ods. 3 písm. b/ zákona č. 100/1988 Zb. v znení nesk. predpisov, čo aj odporca uviedol do výrokovej časti svojho rozhodnutia zo dňa 18.6.2015, preto v tejto časti opravný prostriedok nebol dôvodný. Navrhovateľ však v opravnom prostriedku v prevažnej časti namietal nesprávny diagnostický postup, v ďalšom podaní zo dňa 10.3.2016 žiadal, aby súd ustanovil znalca na vyhodnotenie jeho zdravotného stavu, žiadal výsluch ošetrujúceho lekára špecialistu P.. F. O., ako aj samotný výsluch navrhovateľa. Ustanovenie znalca v súdnom konaní je možné iba v rozporných tvrdeniach viacerých posudkových lekárov, ktorí rozporujú diagnostiku pacienta. V danom prípade, posudkový lekár Sociálnej poisťovne ústredia dňa 17.12.2015 podrobne sa zaoberal s rozhodujúcom zdravotným postihnutím navrhovateľa - zhubné nádory hlavy a krku, po stabilizácii zdravotného stavu, ktoré sa zaraďuje pod kapitolu VII, odd. B, pol 9c/ podľa prílohy č. 4 k zákonu o sociálnom poistení č. 461/2003 Z.z. v znení nesk. predpisov, ďalej len „ZoSP“. Navrhovateľ však s týmto postupom nesúhlasil a žiadal, aby jeho ochorenie bolo zaradené pod kapitolu XV, odd. H po diagnózy C 40 a C 41. Súd opakovane vyžiadal lekársku správu posudkového lekára Sociálnej poisťovne ústredie, ktorý vyhotovil novú lekársku správu dňa 9.5.2016. Uvedená lekárska správa potvrdzuje, že do inej kapitoly nie je možné rozhodujúce zdravotné postihnutie navrhovateľa zaradiť, pretože ochorenie navrhovateľa - stav po odstránení zhubného nádoru v oblasti koreňa jazyka - C01, stav po odstránení zhubného nádoru ústnej spodiny - C 04, nespadá pod kapitolu XV, ktorá sa vzťahuje na choroby podporného a pohybového aparátu. Uvedená lekárska správa opakovane potvrdila mieru poklesu schopnosti vykonávať zárobkovú činnosť / ďalej len „MPSVZČ“/ navrhovateľa v 60 - tich percentách, čo zodpovedá v rozhodujúcom zdravotnom postihnutí v jeho základom rozpätí od 30 do 50 % v stanovenej miere 50 % a z iného zdravotného postihnutia bola MPSVZČ navýšená o 10 % v súlade s ust. § 71 ods. 8 ZoSP. Z vyššie uvedených dôvodov súd nemal dôvod v konaní vypočuť navrhovaného P.. O., keďže k posudzovaniu zdravotného stavu bol Sociálnou poisťovňou ústredie vytvorený odborný team v zložení 7 posudkových lekárov a námietka zaradenia ochorenia bola posudzovaná v súlade s diagnózou najbližšou ochoreniu navrhovateľa uvedenou v obidvoch posudkoch posudkových lekárov Sociálnej poisťovne ústredie rovnako. Z uvedeného dôvodu, navrhovateľom uvádzané diagnózy v opravnom prostriedku nemali vplyv na zmenu napadnutého rozhodnutia, vzhľadom na závery posudkového lekára Sociálnej poisťovne ústredie zo dňa 9.5.2016. S rozhodnutiami odporcu z roku 2010 sa súd nemôže zaoberať, pretože tieto nie sú predmetom tohto konania. Navrhovateľ bol v konaní zastúpený advokátkou, preto jeho účasť na súdnych konaniach nebola bezpodmienečne nutná. Navrhovateľ v konaní nepredložil žiadne lekárske správy preukazujúce zhoršenie zdravotného stavu, preto súd považoval rozhodnutie odporcu za zákonné, vydané v intenciách platnej právnej úpravy. Podľa ust. § 71 ods. 6 zákona o sociálnom poistení, miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa ust. § 71 ods. 8 prvá veta zákona o sociálnom poistení, mieru poklesu schopnosti vykonávať zárobkovú činnosť podľa odseku 6 možno zvýšiť najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Vzhľadom na vyššie uvedené zákonné ustanovenia, súd rozhodnutie odporcu potvrdil, s poukazom na ust. § 250q ods. 2 prvá veta O.s.p. O náhrade trov konania bolo rozhodnuté podľa ust. § 250l ods. 2, § 250k ods. 1 prvá veta O.s.p., navrhovateľ nebol v konaní úspešný, odporcovi nevznikli trovy konania, preto súd účastníkom nepriznal právo na náhradu trov konania. Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods.3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2016:7015200955.4 (dáta aktuálne k 12. 11. 2026). Záväzné je znenie zverejnené súdom.




